Varke verhonger, vreet glo mekaar op Modise se plaasThandi Modise Varke is glo besig om te verhonger en mekaar te vreet op ‘n plaas wat aan Thandi Modise, voorsitter van die Nasionale Raad van Provinsies behoort, berig die Sunday Independent. Modise het ongeveer drie jaar gelede die multi-miljoenrandse plaas Modderfontein naby Potchefstroom gekoop. Die polisie en die Dierebeskermingsvereniging (DBV) het Saterdag die plaas besoek. Die oorblywende 85 varke op die plaas het 58 gevrekte varke begin vreet en het glo hul eie urine gedrink. Skape, ganse, bokke en eende het ook op die plaas gevrek. Die diere is glo moontlik al langer as ‘n week sonder kos. Daar is geen plaasarbeiders of elektrisiteit op die plaas nie en die waterpompe is gebreek. Modise het gesê sy het Saterdag van die verwaarlosing te hore gekom. “Ek is nie ‘n boer nie. Ek probeer nie boer nie,” het sy gesê. “Ek leer nog. Maar as jy ‘n vrou is en jy leer nog, dan mag jy nie foute maak nie.” Sy sê die plaasbestuurder het ‘n familienoodgeval gehad en sy vervanger het verdwyn. -SAPA